ORI เตรียมผุด 4 โครงการใหม่ ตุน backlog ทะลุ 1.3 หมื่นลบ.
ORI เตรียมผุด 4 โครงการใหม่ใน Q2/60 ฟุ้งตุน backlog แล้ว 1.3 หมื่นลบ.
16 พ.ค. 2560

นายพีระพงศ์ จรูญเอก ประธานเจ้าหน้าที่บริหาร บริษัท ออริจิ้น พร็อพเพอร์ตี้ จำกัด (มหาชน) หรือ ORI เปิดเผยว่า ในไตรมาส 2/60 จะมีการเปิดขายโครงการใหม่ภายใต้แบรนด์ไนท์บริดจ์ นอตติ้ง ฮิลล์ และเคนซิงตัน พร้อมกันถึง 4 โครงการในหลากทำเล โดยจะเปิดวีไอพีพรีเซลในวันที่ 17 มิ.ย.นี้ คาดว่าจะได้รับการตอบรับจากตลาดเป็นอย่างดี เนื่องจากบริษัทได้เปิดตัวแบรนดิ้ง แคมเปญ “My Life. My Origin” พร้อมพรีเซนเตอร์ คือนายณเดชน์ คูกิมิยะ ซูเปอร์สตาร์แถวหน้าของเมืองไทย ทำให้บริษัทมีภาพลักษณ์ที่ชัดเจนและโดดเด่นมากยิ่งขึ้น
“บริษัทมียอดรอรับรู้รายได้ค่อนข้างแข็งแกร่งเมื่อเทียบกับบริษัทอื่นๆ ในธุรกิจอสังหาริมทรัพย์ ทำให้ไตรมาส 1 ที่ผ่านมา บริษัทยังสามารถสร้างรายได้ และกำไรสุทธิเติบโตสวนกับทิศทางของตลาดรวม โดย ณ สิ้นไตรมาส 1 บริษัทมียอดรอรับรู้รายได้ถึงกว่า 1.3 หมื่นล้านบาท” นายพีระพงศ์ กล่าว
 